นายกฯเตรียมแถลงการณ์พระราชพิธีบรมราชาภิเษกวันนี้
พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เตรียมแถลงการณ์ผ่านโทรทัศน์รวมการเฉพาะกิจแห่งประเทศไทย เรื่องการพระราชพิธีบรมราชาภิเษก สมเด็จพระเจ้าอยู่หัวมหาวชิราลงกรณ์ บดินทรเทพยวรางกูร ในเวลา 12.00 น. วันนี้
2 ม.ค. 2562

ผู้สื่อข่าวรายงานว่า พล.อ.อนุพงษ์ เผ่าจินดา รมว.มหาดไทย เปิดเผยถึงการเตรียมงานพระราชพิธีบรมราชาภิเษกในส่วนของกระทรวงมหาดไทย ว่า เรื่องดังกล่าวเป็นพิธีใหญ่ ต้องรอสำนักพระราชวังส่วนที่เกี่ยวข้องในกระทรวงมหาดไทยก็มีการเตรียมการแต่ยังไม่เป็นทางการ ส่วนที่จะต้องตั้งคณะกรรมการขึ้นมารับผิดชอบหรือไม่นั้นจะต้องรอ และเป็นหน้าที่ของรัฐบาล
อย่างไรก็ตาม ที่มีรายงานข่าวจากทำเนียบรัฐบาลว่า วันนี้เวลาประมาณ 12.00 น. จะมีแถลงการณ์สำนักนายกรัฐมนตรี เรื่องการพระราชพิธีบรมราชาภิเษกทางโทรทัศน์รวมการเฉพาะกิจแห่งประเทศไทย โดยพล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.)